Jong boer van die jaar kan (byna) alles met tang, draad regmaak | Maroela Media
Jong boer van die jaar kan (byna) alles met tang, draad regmaak
Henna du Plessis, TLU SA se Jonboerg van die jaar. Foto: TLU SA
Henna du Plessis, 'n groenteboer van die Koedoesrand-distrik by Maasstroom in Limpopo, het vanjaar met die louere weggestap in TLU SA se Jong boer van die jaar-kompetisie.
Die 33-jarige Du Plessis, wat benewens groente ook met wild op die plaas Rockferry boer, het sewe ander finaliste van reg oor die land uitgestof toe hy vandeesweek op TLU SA se jaarkongres as die wenner aangewys is.
"Dit was hierdie jaar besonder moeilik om tot 'n besluit te kom oor wie die wenner moes wees," sê Bennie van Zyl, hoofbestuurder van TLU SA en ook een van die beoordelaars. "Henna se spanwerk op die plaas sowel as sy passie vir die landbousaak, sy gemeenskapsbetrokkenheid en sy lojaliteit teenoor TLU SA maak hom 'n waardige wenner."
Du Plessis, wat onlangs sy eersteling saam met sy vrou, Candice, verwelkom het, is ook 'n lid van TLU SA se dinamiese Jongboerkomitee wat geldinsamelings vir die Traumafonds bestuur en slagoffers van plaasmoorde bystaan. Hy het tydens die kongres 'n bedrag van R30 000 vir hierdie doel ingesamel.
"Ek sal graag onthou wil word as 'n eerlike persoon wat altyd sal help en graag betrokke wil wees," sê hy. Op die vraag oor wat jy nie met 'n tang en draad kan regmaak nie, is sy antwoord vinnig en eenvoudig: "liefde".
AJ Wohlfarht (34) van Wohlfarht Pluimvee in Gauteng naby Magaliesburg is as die naaswenner aangewys. Hy boer met pluimvee. In die derde plek was Lukas Eksteen (33) van Buffelsfontein naby Mokopane, Limpopo. Hy boer met beeste en spesifiek Bonsmaras.
"Die kwaliteit van hierdie jong boere skep vir ons hoop vir die toekoms van landbou in Suid-Afrika," sê Van Zyl. "Die uitnemendheid van elke finalis se boerdery is noemenswaardig en elke kandidaat het hom- en haarself in hulle spesifieke bedryf onderskei."
Die TLU SA se Jong boer van die jaar-kompetisie word deur Old Mutual Insure Agri, Manitou en Mahindra ondersteun.
Amy-Leigh-ontvoering: Trane in die beskuldigdebank
Suid-Afrikaners is plesierig, maar drink dalk té veel?
Mag hulle gespaar word om vir dekades lank hulle passie te kan uitleef in hierdie stukkende land. In Jesus se Naam, Amen.
Opskrif by fioto
Jonboerg… Seker wees Jong boer
Alle geluk wense vir jou Henna Ek het die program gekyk en jou hande staan stil vir niks.
Die man behoort in die parlement. Met Sy werke kan hy dalk ons land ook regmaak.
JY is 'n YSTER
Baie geluk en sterkte,ek wonder net oor een ding ry hy n ford bakkie dat hy so vernuftig is met tang en draad.?